
lată evaziunea! Cereale de peste 7 milioane de euro din Ucraina, fără acte 


Evaziune fiscală sau minciuni ale autorităților? 


Ministerul Agriculturii a anunţat, oficial, că, în 2024, România nu a importat 
niciun fel de cereale. Conform agridata, site-ul oficial de raportare al Comisiei 
Europene, ţara noastră a importat circa 3.500 tone de porumb, în valoare de 
aproape 7,3 milioane de euro, sugerând ditamai evaziunea fiscală sub nasul 
autorităţilor. Totodată, raportările din 2023 făcute de minister pe acest tip de 
importuri nu se potrivesc cu cele ale Autorităţii Vamale Române. 


iti Sa DE. Din 
iulie 2023 până în decembrie 2023, Guvernul, prin Ministerul Agriculturii, a anunţat oficial 
că România nu a importat nicio boabă de porumb. Conform agridata, site-ul oficial al 
Comisiei Europene, unde statele UE sunt obligate să raporteze cantităţile importate și 
exportate, România a importat porumb din Ucraina și în a doua jumătate a anului trecut. 


Astfel, în iulie a importat 188 de tone, în august 110 tone, în septembrie, 871 tone, în 
octombrie 350 de tone, în noiembrie 333 de tone, iar în decembrie 2.326 de tone. Adică, 
tranzacții sub radarul autorităților de circa 2 milioane de euro. Totodată, același minister 
al Agriculturii informează oficial că, în 2024, România nu a importat cereale din Ucraina. 
Iarăși, pe site-ul Comisiei Europene apare o cantitate de circa 3.500 tone de porumb 
importat de România din Ucraina, cu o valoare de 7,3 milioane de euro. Ce înseamnă 
când autoritățile nu au habar de aceste importuri? Evident, ditamai evaziunea fiscală, 
acea evaziune împotriva căreia luptă Guvernul Ciolacu. Același lucru a fost confirmat și de 
Autoritatea Vamală Română, care a informat că, în perioada 1 ianuarie 15 februarie 2024, 
nu au fost efectuate operațiuni de punere în liberă circulație de grâu și porumb, de origine 
Ucraina, care fac obiectul restricțiilor stabilite prin O.U.G. nr. 84/2023, cu modificări și 
completări. 


Cifre care se bat cap în cap 


Cifrele comunicate de Ministerul Agriculturii pentru 2023 nu se potrivesc cu cele ale 
Autorităţii Vamale Române, care a anunţat cu nonșalanţă că, de fapt, s-au importat 
cereale la greu din Ucraina. 


“În privinţa importurilor, în perioada 02 mai — 31 decembrie 2023 au fost puse în liberă 
circulație 99.094 tone cereale (grâu, porumb - inclusiv pentru însămânţare), origine 
Ucraina, din care: 25.214 tone grâu și 71.132 tone porumb, cantități importate potrivit 
exceptărilor prevăzute de Regulamentul de punere în aplicare (UE) 2023/903 al Comisiei”, 
se arată într-un comunicat al Autorității Vamale Române. Așa cum atrăgeam atenţia, 
Comisia Europeană a lăsat o poartă largă în Regulament, permițând importurile pentru 


firmele care aveau contracte în derulare. 


Mai mult, pentru a da posibilitatea tuturor să facă astfel de contracte, Comisia Europeană 
a acordat o perioadă generoasă pentru încheierea unor astfel de acte. În ce privește 
operațiunile vamale cu produse agricole (grâu și porumb), având ca ţară de expediție 


Ucraina, Autoritatea Vamală Română a arătat că, în perioada 02 mai - 31 decembrie 
2023, pe teritoriul României au fost plasate în regim vamal de tranzit 988.152 tone de 
grâu și 18.286 tone de porumb (14.584 total operaţiuni), iar în perioada 1 ianuarie - 15 
februarie 2024, 441.401 tone de grâu, respectiv 300.994 tone de porumb (2.147 total 
operațiuni). "Autoritatea Vamală Română acordă permanent o atenţie sporită traficului de 
mărfuri de la frontierele cu Ucraina, în același timp asigurând protecţia cetățenilor și a 
pieţei unice prin aplicarea dispoziţiilor din legislația unională și naţională care instituie 
măsuri netarifare (restricții și prohibiţii) la importul și exportul mărfurilor”, se mai 
precizează în comunicatul autorităţii. 


Se flutură licenţa 


Ministerul Agriculturii s-a grăbit să precizeze că nu a emis nicio licență de import pentru 
produse agricole cu origine din Ucraina, reglementate prin Ordonanţa de Urgenţă 
nr.84/2023 privind instituirea unui mecanism de consultare și reacție coordonată în 
contextul implementării sistemului de autorizare la export introdus de Ucraina pentru 
produsele agricole, până la data de 20 februarie 2024. "Având în vedere că MADR nu a 
eliberat până în prezent nicio licență de import pentru produse provenienţă Ucraina, 
potrivit legislaţiei în vigoare, de la începutul anului 2024 și până în prezent nu au fost 
realizate importuri în România de cereale proveniență Ucraina”, a precizat ministerul. 

